Közzétette honlapján a bevándorlási hivatal a 2017-es statisztikáit – szúrta ki a hvg.hu. Az excelben innen elérhető adatok szerint tavaly 3397 menedékkérő érkezett Magyarországra, közülük 3347 Európán kívülről. Ebből a 3347-ből 1432-en voltak afgánok, 812-en irakiak, míg 577-en szíriaiak, 18 kérelmező állampolgársága maradt ismeretlen.

A menekültügyi hatóságok, mint arról korábban már tudni lehetett, 1110 embernek adtak oltalmazotti státuszt, 106-ot ismertek el menekültként és 75-en lehettek befogadottak.

Az adatokból az is kiderül (az excel első munkalapja), hogy az országban 2017 végén összesen 3555 menekült rendelkezett magyar személyigazolvánnyal – ez a szám eddig nem volt publikus. Ez a szám enyhe növekedést mutat az egy évvel korábbi 3373-hoz képest.

A tavaly év végi 3555-ből 1781-en menekültként, 1774-en oltalmazottként voltak nyilvántartva (egy évvel korábban 1833-an voltak menekültek, 1540-en oltalmazottak). A befogadottak száma 48-ról 61-re emelkedett, ők személyit nem kaptak, csak tartózkodási engedélyt.

A három minősítés között az a különbség, hogy bár mind az oltalmazotti, mind a menekültstátusz a magyar állampolgárokkal közel egyenlő jogokat biztosít, de a menekültit nehezebb megszerezni. Mindkét státuszt felülvizsgálják 3 évente (régebben a menekülteket soha, az oltalmazottakat pedig legfeljebb ötévente vizsgálták, de ez megváltozott közismert politikai okok miatt). Oltalmazott az lehet, aki nem jogosult menekültstátuszra, de hazájába visszatérve veszélyben lenne az élete.

Az egész menekült-befogadási ügyről ebben a cikkünkben olvashatnak részletesen.